ได้ฤกษ์เปิดประชุม NMG หลังล่าช้าไป 20 นาที
NMG เปิดฉากประชุม ผถห.เลือกบอร์ดใหม่แล้ว หลังล่าช้าไป 20 นาที NEWS ส่ง"อภิวุฒิ ทองคำ"ชิงเก้าอี้
7 พ.ย. 2559

รายงานข่าวจากการประชุมวิสามัญผู้ถือหุ้น บริษัท เนชั่นมัลติมีเดีย จำกัด (มหาชน) หรือ NMG เปิดเผยว่า การประชุมผู้ถือหุ้น NMG ได้เริ่มขึ้นแล้วในเช้าวันนี้หลังจากล่าช้าราว 20 นาที จากกำหนดในเวลา 9.00 น.โดยมีวาระสำคัญคือ การเสนอรายชื่อบุคคลเข้าเป็นกรรมการบริษัทแทนตำแหน่งที่ว่างลง 3 คน และแทนกรรมการที่ขาดคุณสมบัติ 5 คน รวมทั้งสิ้น 8 คน
ทั้งนี้ นายอารักษ์ ราษฎร์บริหาร ประธานเจ้าหน้าที่บริหาร บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ระบุว่า คณะกรรมการบริษัท NEWS ได้เสนอ ชื่อ นายอภิวุฒิ ทองคำ เป็นตัวแทนของ NEWS เข้าเป็นกรรมการบริษัทใน NMG เพียงคนเดียวเท่านั้น ซึ่งทาง NEWS ได้แจ้งให้ NMG ทราบล่วงหน้าแล้ว ส่วนกรรมการคนอื่นๆนั้น เป็นสิทธิของผู้ถือหุ้นรายอื่นเป็นผู้เสนอชื่อ
อนึ่ง ข้อมูล ณ วันที่ 27 ต.ค.59 ขณะนี้ NEWS เป็นผู้ถือหุ้นอันดับ 1 ใน NMG ในสัดส่วนประมาณ 9.96% อันดับ 2 คือ DIGITAL SKY HOLDINGS LIMITED ซึ่งเป็นธุรกิจของนายคีรี กาญจนพาสน์ ประธานบริหาร บมจ.บีทีเอส กรุ๊ป โฮลดิ้งส์ (BTS)
                